– Hvis du ikke har hørt om CS (Counter Strike, journ.anm.), så vet jeg ikke hvilken stein du har levd under.

Han har pilotbriller med gullbelagt og hvit innfatning, «Potetsticks» i en armlengdes avstand og grønt lys fra tastaturet. Veteran-gameren Espen F. Jacobsen (20) er på «LAN» (datatreff) for tolvte gang.

– CS er et av de mest kjente spillene ... kanskje bortsett fra COD (Call of Duty, journ.anm.), men det er for «noobsene».

LAN Ekspandér faktaboks Lantreff kan forklares kort og enkelt; Folk samles sammen for å spille over internett. Gaming = å spille LAN = Står for Local area network. Datatreff der folk samles for spille E-sport = data- eller videospilling i konkurranseform

250 gamere på stadion

I tillegg til å game jobber Espen på Rema 1000 på Ganddal, men denne helga er han langt unna Æ. Viking inviterte til LAN på stadion og om lag 250 gamere var samlet for å spille CS, Battlefield, League of Legends og Fifa.

Cedrik Valdez (16) var en av rundt 250 gamere på stadion i helgen. Foto: Mathias Oppedal

Viking-spillerne Amund Wichne, Mathias Bringaker, Rasmus Martinsen, Tor Andre Skimmeland Aasheim og Iven Austbø deltok også.

Det var Lyse, i samarbeid med Warpcrew og Viking, som arrangerte LAN-et.

– Hvor mye har du sovet?

– Soving? Hva er det for noe? En halvtime kanskje. Det var så sykt ikke verdt det, sier Espen, som beskriver det å sove med ord som ikke går gjennom NRK-sensuren.

Det er ikke uvanlig for 20-åringen å sove lite.

Gamere på stadion. Foto: Mathias Oppedal

– Jeg spiller kanskje 16 timer i døgnet. Og så jobber jeg. Jeg drikker kaffe, Battery ... det jeg får tak i.

På fremmarsj

Siden årtusenskiftet har dataspilling, eller såkalt e-sport, vært på fremmarsj i hele Europa. I Norge har det største og mest kjente datatreffet «The Gathering» blitt arrangert årlig i Vikingskipet på Hamar. Første gang var for over 20 år siden. I Asia, Europa og Amerika ser millioner de beste spillerne spille. Stadig flere blir bitt av basillen.

– Jeg er her for første gang, sier Erla Ósk Hjelm (20).

Erla Ósk Hjelm og samboeren Sindre Fjeldheim på LAN sammen. Foto: Mathias Oppedal

Hun sitter sammen med samboeren Sindre (22) i den såkalte VIP-loungen på stadion. Det koster 600 kroner, men spillerne får frukt, snacks og et sted å låse inn utstyret.

– Før jeg traff ham spilte jeg ingenting. Nå er jeg på dataen mellom ti og tolv timer om dagen. Det går i CS GO, som er et skytespill, bilspill og andre spill.

Mens sola skinte ute, satt over 200 inne på Viking stadion og spilte dataspill. Foto: Mathias Oppedal

Espen F. Jacobsen har også plass i VIP-loungen. NRK spør om han ikke kunne tenke seg å heller være ute i finværet, men det spørsmålet synes han er tullete.

– Det å sitte inne og svettegame med kompiser er awesome, sier Espen.